長葛道中作寄侍讀梅給事
作者：宋祁
朝代：宋

paragraphs: 仲春告言歸，道次古長葛。
水窮既舍舟，僕具始脂轄。
南登高原望，天宇莽庨豁。
溱{氵冀}澹無波，芣騩森相軋。
春鳩日夜鳴，陽膏淺深達。
田畯挈壺漿，稚子勤襫襏。
驅牛灑先稑，趣車載輸秸。
郊柘色欣欣，梢溝流活活。
縣官恩澤美，農節未嘗奪。
賢牧謹詔書，民隠罔遺察。
射蠲贅聚勞，賦檢誅求猾。
我亦占一廛，聞茲慰饑渴。
矢詩雖不多，要附許風末。